Кожны тэатральны калектыў быў адзначаны пасведчаннем удзельніка за подпісам кіраўніка аддзела адукацыі, спорту і турызму Маларыцкага райвыканкама Таццяны Лаўрэенка. Акрамя таго, журы адзначыла выступленні найбольш яркіх тэатральных калектываў, якія былі заахвочаны дыпломамі першай, другой і трэцяй ступеняў. У ліку прызёраў і вучні ДУА “Маларыцкая раённая гімназія” (кіраўнікі Алена Ляшчук і Людміла Грашук) і ДУА “Макранская сярэдняя школа” (кіраўнік Людміла Чагайда). А пераможцай стаў тэатральны калектыў ДУА “Маларыцкая сярэдняя школа № 1”, кіруе якім педагог Аксана Ярмалюк. Гэты калектыў вельмі ўпэўнена адчуваў сябе на сцэне. Гульня акцёраў захапіла гледачоў і журы сваёй зладжанасцю, а самі ўдзельнікі былі прасякнуты тэатраль­ным дзеяннем, якое суправаджалася ўдала падабранай музыкай. Акцёрам з дапамогай касцюмаў і тэатральных прыёмаў, напрыклад, танца з пальчыкавымі лялькамі-санта­клаўсамі, удалося стварыць не­паўторную святочную атмасферу калядных падзей па матывах дзіцячай кнігі Крыса ван Олсбурга “Палярны экспрэс”.